ศก.ไทยยังแกร่ง ‘มูดี้ส์’คงเครดิต
“มูดี้ส์” คงแนวโน้มเครดิตไทยมีเสถียรภาพ ชูเศรษฐกิจและฐานะการคลังแข็งแกร่ง
17 เม.ย. 2555

“มูดี้ส์” คงแนวโน้มเครดิตไทยมีเสถียรภาพ ชูเศรษฐกิจและฐานะการคลังแข็งแกร่ง
มูดี้ส์ อินเวสเตอร์ เซอร์วิส สถาบันจัดอันดับความน่าเชื่อถือระหว่างประเทศ ประกาศคงแนวโน้มอันดับความน่าเชื่อถือที่ Baa1 ของพันธบัตรรัฐบาลไทย สกุลเงินบาท และสกุลเงินต่างประเทศ อยู่ที่ระดับ “มีเสถียรภาพ”
ทั้งนี้ มูดี้ส์ ระบุว่า เศรษฐกิจไทยยังแข็งแกร่ง แม้ว่าจะมีเหตุอุทกภัยปลายปีที่ผ่านมา และเศรษฐกิจกำลังฟื้นตัวขึ้นอย่างรวดเร็วในรูปตัว V โดยไทยกำลังดำเนินมาตรการป้องกันอุทกภัยที่อาจเกิดขึ้นในอนาคต ขณะที่รัฐบาลหวังที่จะฟื้นความเชื่อมั่นในความสามารถจัดการต่อวิกฤตการณ์เพื่อรักษาการลงทุนในประเทศ
อย่างไรก็ตาม มูดี้ส์ ตั้งข้อสังเกตว่ามาตรการของรัฐบาลไทยอ่อนประสิทธิภาพลงในช่วงหลายปีที่ผ่านมา แต่สถาบันที่เกี่ยวกับเศรษฐกิจหลักยังคงมีคุณภาพค่อนข้างสูง และช่วยให้ประเทศสามารถรับมือกับผลกระทบทางเศรษฐกิจที่รุนแรงในช่วงที่ผ่านมา
นอกจากนี้ แม้สัดส่วนหนี้และสถานะทางการคลังของไทยจะอ่อนแอลงจากที่อยู่ในระดับแข็งแกร่งก่อนเกิดวิกฤตการเงินทั่วโลก แต่ก็ยังคงสอดคล้องกับประเทศอื่นๆ ที่มีอันดับความน่าเชื่อถือในระดับเดียวกัน รวมทั้งประเทศไทยมีสถานะดุลการชำระเงินที่แข็งแกร่ง ซึ่งช่วยส่งเสริมฐานะทางการเงินที่มั่นคงของรัฐบาลและเศรษฐกิจ เพราะหากมีความจำเป็นต้องกระตุ้นก็สามารถทำได้ทัน